KOMMISSIONENS FORORDNING (EF) Nr. 480/95 af 1. marts 1995 om fastsættelse af visse vejledende mængder for indførsel af bananer til Fællesskabet i andet kvartal 1995 (Tekst af betydning for EØS)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

undre henvisning til Rådets forordning (EØF) nr. 404/93 af 13. februar 1993 om den fælles markedsordning for bananer (1), senest ændret ved forordning (EF) nr. 3290/94 (2), særlig artikel 20, og

ud fra følgende betragtninger

Ifølge artikel 9, stk. 1, i Kommissionens forordning (EØF) nr. 1442/93 (3), senest ændret ved forordning (EF) nr. 478/95 (4), skal der fastsættes vejledende mængder for udstedelse af importlicenser for hver kvartal på grundlag af data og overslag vedrørende EF-markedet og den prognose for produktion og forbrug i EF samt for ind- og udførsel, der er omhandlet i artikel 16 i forordning (EØF) nr. 404/93, og disse vejledende mængder udtrykkes i procent af de mængder, der er tildelt de forskellige lande eller landegrupper, som er anført i bilag I til forordning (EF) nr. 478/95;

på grundlag af en analyse af dataene vedrørende dels de afsatte bananmængder i EF i 1994 og navnlig de faktiske indførsler, især i andet kvartal i 1994, dels anvendelsen af importlicenser samt forsynings- og forbrugsprognoserne for EF-markedet for andet kvartal 1995 bør der for at sikre tilfredsstillende forsyninger af hele Fællesskabet i andet kvartal 1995 for hvert oprindelsessted fastsættes en vejledende mængde på 32 % af den mængde, der i toldkontingentet er tildelt det pågældende oprindelsessted;

på grundlag af de samme data bør der foretages fastsættelse af den tilladte mængde, der er omhandlet i artikel 9, stk. 2, i forordning (EØF) nr. 1442/93, og som hver erhvervsdrivende i kategori A og B, der er etableret i Fællesskabet i dets sammensætning pr. 31. december 1994, kan ansøge om for andet kvartal 1995; den maksimale mængde, som hver erhvervsdrivende etableret i Østrig, Finland eller Sverige kan ansøge om for andet kvartal 1995, er fastsat i artikel 1 i forordning (EF) nr. 478/95;

de i artikel 14, stk. 1, i samme forordning omhandlede vejledende mængder for udstedelse af importlicenser for traditionel indførsel af bananer med oprindelse i staterne i Afrika, Vestindien og Stillehavet (AVS-staterne) bør ligeledes fastsættes;

denne forordning bør træde i kraft umiddelbart inden perioden for indgivelse af ansøgninger om licenser for andet kvartal 1995;

Forvaltningskomitéen for Bananer har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

De i artikel 9, stk. 1, i forordning (EØF) nr. 1442/93 omhandlede vejledende mængder for indførsel af bananer inden for rammerne af det toldkontingent, der er omhandlet i artikel 18 og 19 i forordning (EØF) nr. 404/93, fastsættes for hele Fællesskabet for andet kvartal 1995 til 32 % af de mængder, der er fastsat for de enkelte lande og landegrupper i bilag I til forordning (EF) nr. 478/95.

Ved indførsel af bananer med oprindelse i Costa Rica, Columbia og Nicaragua finder de vejledende mængder anvendelse på importlicensansøgninger dels fra kategori A og C, dels fra kategori B.

Artikel 2

Den i artikel 9, stk. 2, i forordning (EØF) nr. 1442/93 omhandlede tilladte mængde for hver erhvervsdrivende i kategori A og B, fastsættes for andet kvartal 1995 til 27 % af den samlede årlige mængde, den pågældende er tildelt i henhold til artikel 6, stk. 2, i nævnte forordning.

Stk. 1 finder ikke anvendelse på erhvervsdrivende etableret i Østrig, Finland eller Sverige.

Artikel 3

De i artikel 14, stk. 1, i forordning (EØF) nr. 1442/93 omhandlede vejledende mængder for traditionel indførsel af bananer med oprindelse i AVS-staterne fastsættes for andet kvartal 1995 til 30 % af de traditionelle mængder, der for hvert oprindelsessted er fastsat i bilaget til forordning (EØF) nr. 404/93.

Artikel 4

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 1. marts 1995.

På Kommissionens vegne

Franz FISCHLER

Medlem af Kommissionen

(1) EFT nr. L 47 af 25. 2. 1993, s. 1.

(2) EFT nr. L 349 af 31. 12. 1994, s. 105.

(3) EFT nr. L 142 af 12. 6. 1993, s. 6.

(4) Se side 13 i denne Tidende.